Salajêngipun Jak nuntên anggagas ing bab icaling artanipun. Mênggahing rumaosipun, anggèning nyimpên kados sampun primpên sangêt. Jak ngantos dangu anggènipun ngèngêt-èngêt, wontên pundi kintên-kintên icalipun arta wau, nanging mêksa botên sagêd kèngêtan. Ing ngriku Jak botên pisan-pisan anggadhahi pangintên: bilih nalika Jak mitulungi kêthèk bangkokan saking kapal dhatêng jungkung, gêbunganipun arta kêrtas wau dumadakan kêcêmplung ing sagantên.